"พิชญ์ โพธารามิก"ลาออกจากซีอีโอ JAS หุ้นร่วงยกแผง
เซ่นอินไซด์"จัสมินเทเลคอม" นอกจากนี้ลาออกจากกรรมการบริษัท โมโนฯ ยันไม่กระทบแผนธุรกิจ-ผลการดำเนินงาน
17 ก.ย. 2562

เซ่นอินไซด์"จัสมินเทเลคอม" นอกจากนี้ลาออกจากกรรมการบริษัท โมโนฯ ยันไม่กระทบแผนธุรกิจ-ผลการดำเนินงาน
บริษัท จัสมิน อินเตอร์เนชั่นแนล (JAS) แจ้งว่าตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เผยแพร่ข่าวการใช้มาตรการลงโทษทางแพ่งกับผู้ที่เกี่ยวข้องในกรณีของบมจ.จัสมิน เทเลคอม ซิสเต็มส์ (JTS) ผ่านทางเว็บไซต์ของ ก.ล.ต. เมื่อวันที่ 16 กันยายน 2562 ที่ผ่านมา โดยรวมถึงนายพิชญ์ โพธารามิก ซึ่งดำรงตำแหน่งประธานเจ้าหน้าที่บริหารและกรรมการของบริษัท และมีการระบุว่าการใช้มาตรการลงโทษทางแพ่งดังกล่าวจะเป็นเหตุให้บุคคลดังกล่าวข้างต้นเข้าข่ายเป็นผู้มีลักษณะขาดความน่าไว้วางใจโดยจะต้องพ้นจากตำแหน่งกรรมการและผู้บริหารของบริษัทจดทะเบียน ซึ่ง ก.ล.ต. อยู่ระหว่างดำเนินการต่อไปนั้น
ขณะนี้บริษัท ยังไม่ได้รับหนังสือแจ้งจาก ก.ล.ต. เกี่ยวกับการให้พ้นจากตำแหน่งของกรรมการและผู้บริหารดังกล่าว แต่ได้รับหนังสือแจ้งการลาออกจากตำแหน่งของนายพิชญ์ ซึ่งแจ้งว่ายังไม่ได้รับทราบในรายละเอียดจาก ก.ล.ต. ในเรื่องดังกล่าวแต่เพื่อให้เป็นไปตามหลักธรรมาภิบาลที่ดี จึงขอลาออกจากตำแหน่งดังกล่าว โดยให้การลาออกมีผลตั้งแต่วันที่ 17 กันยายน 2562 เป็นต้นไป ซึ่งบริษัทอยู่ระหว่างจัดประชุมคณะกรรมการเป็นกรณีเร่งด่วนเพื่อพิจารณาเกี่ยวกับการแต่งตั้งผู้ดำรงตำแหน่งแทนนายพิชญ์ โพธารามิก
ทั้งนี้ บริษัทเชื่อว่าเหตุการณ์ดังกล่าวจะไม่ส่งผลกระทบต่อฐานะทางการเงินและผลการดำเนินงานของบริษัท รวมถึงการดำเนินการตามแผนธุรกิจที่วางไว้แต่อย่างใด
ด้านบริษัท โมโน เทคโนโลยี (MONO) แจ้งว่านายพิชญ์  ซึ่งดำรงตำแหน่งประธานกรรมการ และกรรมการ ของบริษัท ได้ขอลาออกจากตำแหน่ง โดยมีผลตั้งแต่วันที่ 17 กันยายน 2562 เป็นต้นไป ซึ่งบริษัทอยู่ระหว่างจัดประชุมคณะกรรมการเป็นกรณีเร่งด่วนเพื่อพิจารณาเกี่ยวกับการแต่งตั้งผู้ดำรงตำแหน่งแทนนายพิชญ์ โพธารามิก อย่างไรก็ตามบริษัทเชื่อว่าเหตุการณ์ดังกล่าวจะไม่ส่งผลกระทบต่อฐานะทางการเงินและผลการดำเนินงานของบริษัท รวมถึงการดำเนินการตามแผนธุรกิจที่วางไว้แต่อย่างใด
ด้านหุ้นกลุ่ม JAS เปิดตลาดเช้าวันที่ 17 ก.ย.62 ราคาอ่อนตัวลง โดยเมื่อเวลา 10.06 น.หุ้น JAS ลบ 5.34% มาอยู่ที่ 6.20 บาท ลดลง 0.35 บาท มูลค่าซื้อขาย 160.87 ล้านบาท
กองทุน JASIF ลบ 0.88% มาอยู่ที่ 11.20 บาท ลดลง 0.10 บาท มูลค่าซื้อขาย 156.74 ล้านบาทหุ้น JTS ลบ 2.99% มาอยู่ที่ 1.30 บาท ลดลง 0.04 บาท มูลค่าซื้อขาย 17,300 บาท